ພິທີປະກາດແຕ່ງຕັ້ງທ່ານພົນຕີ ອ່ອນສີ ແສນສຸກ, ພົນຕີ ພູວົງ ວົງພົມ ແລະ ພົນຕີ ແອສະໄໝ ເລືອງວັນໄຊ ເປັນຮອງລັດຖະ ມົນຕີກະຊວງປ້ອງກັນປະເທດ, ໄດ້ຈັດຂຶ້ນໃນວັນທີ 14 ກັນຍານີ້, ຢູ່ກະ ຊວງປ້ອງກັນປະເທດ, ໂດຍການເຂົ້າຮ່ວມຂອງທ່ານພົນໂທ ຈັນສະໝອນ ຈັນຍາລາດ ກໍາມະການກົມການເມືອງສູນກາງພັກ, ລັດຖະ ມົນຕີກະຊວງປ້ອງກັນປະເທດ, ມີບັນດາຄະນະນໍາກະຊວງດັ່ງກ່າວເຂົ້າຮ່ວມເປັນຈໍານວນຫລາຍ ເພື່ອປະຕິບັດຕາມມະຕິຕົກລົງຂອງກົມການເມືອງສູນກາງພັກ ແລະ ດໍາລັດຂອງນາຍົກລັດຖະມົນຕີແຫ່ງ ສປປ ລາວ ເພື່ອຕອບສະໜອງຄວາມຮຽກຮ້ອງຕ້ອງການຂອງໜ້າທີ່ວຽກງານຢູ່ກະຊວງດັ່ງກ່າວໃຫ້ຮັບປະກັນການເຄື່ອນໄຫວຕາມພາລະບົດບາດທີ່ພັກ-ລັດຖະບານ
ມອບໝາຍໃຫ້ສໍາເລັດຜົນເປັນຢ່າງດີ, ໂດຍສະເພາະການປັບປຸງກໍ່ສ້າງກອງທັບປະຊາຊົນລາວໃຫ້ເປັນກອງທັບທີ່ມີແບບແຜນທັນສະໄໝ ເພື່ອປະຕິບັດ ໜ້າທີ່ປົກປັກຮັກສາປະເທດຊາດໄວ້ໃຫ້ໝັ້ນຄົງ.
ໃນໂອກາດນີ້, ທ່ານລັດຖະມົນຕີລັດຖະມົນຕີກະຊວງປ້ອງກັນປະເທດໄດ້ໂອ້ລົມຊີ້ນໍາຕໍ່ພິທີວ່າ: ຂໍໃຫ້ບັນດາທ່ານທີ່ໄດ້ຮັບການແຕ່ງຕັ້ງເປັນຮອງລັດຖະມົນຕີກະຊວງປ້ອງກັນປະເທດໃໝ່ໃນເທື່ອນີ້, ຈົ່ງສືບຕໍ່ເພີ່ມທະວີເອົາໃຈໃສ່ວຽກງານການເມືອງແນວຄິດໃຫ້ແກ່ສະມາຊິກພັກ ແລະ ພະ ນັກງານນັກຮົບໃນກໍາລັງໃຫ້ມີຄວາມໜັກແໜ້ນ ເພື່ອຜັນຂະຫຍາຍແນວທາງນະໂຍບາຍຂອງພັກ ກໍຄືການສ້າງກໍາລັງຕິດພັນກັບການກໍ່ສ້າງຮາກຖານການເມືອງ, ການພັດທະນາເສດຖະກິດ-ສັງຄົມ ໂດຍສະເພາະແມ່ນຢູ່ເຂດຫລໍ່ແຫລມ, ຫ່າງໄກສອກຫລີກ, ພ້ອມທັງເອົາໃຈໃສ່ປັບປຸງແບບແຜນວິທີເຮັດວຽກໃຫ້ມີຍຸດທະສາດບົນພື້ນຖານການປະຕິບັດຫລັກການລວມສູນປະຊາທິປະໄຕ, ເຮັດວຽກເປັນໝູ່ຄະນະບຸກຄົນຮັບພິຊອບ, ສ້າງແບບແຜນຊີວິດປອດໃສຂາວສະອາດ ແລະ ມີລະບຽບວິໄນເຂັ້ມງວດ, ທັງມີຄວາມສາມາດໃນການປ້ອງກັນຊາດ-ປ້ອງກັນຄວາມສະຫງົບ ແລະ ຄວາມເປັນລະບຽບຮຽບຮ້ອຍຕາມແນວຊາຍແດນ.
ຂ່າວ-ພາບ: ຫນັງສືພິມ ປກສ
ຂໍ້ມູນຈາກ ໜັງສືພິມລາວພັດທະນາ